ขยายเวลายทื่นแบบฯทางอินเทอร์น็ต
วันนี้ขอกล่าวถึงการขยายกำหนดเวลาการยื่นแบบแสดงรายการภาษีผ่าน www.rd.go.th อีกครั้ง
16 พ.ย. 2555

โดย...สมชาย ชูเกตุ
วันนี้ขอกล่าวถึงการขยายกำหนดเวลาการยื่นแบบแสดงรายการภาษีผ่าน www.rd.go.th อีกครั้ง
การขยายกำหนดเวลายื่นแบบเสียภาษีออกไปอีก 8 วัน นับแต่วันพ้นกำหนดเวลายื่นแบบสำหรับการยื่นแบบแสดงรายการภาษี การชำระภาษี และการนำส่งภาษีเงินได้บุคคลธรรมดา ภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ ภาษีเงินได้หัก ณ ที่จ่าย ใช้สำหรับแบบแสดงรายการภาษีที่กฎหมายกำหนดให้ยื่น ตั้งแต่วันที่ 1 ก.พ. 2555-31 ม.ค. 2557 ผู้เสียภาษีสามารถยื่นแบบผ่าน www.rd.go.th ภายในกำหนดเวลาของแบบนั้นๆ หรือภายในเวลา 8 วันที่ขยายออกไปก็ได้ แต่การชำระภาษีต้องไม่เกินวันสุดท้ายของกำหนดเวลาที่ขยายออกไป หากมิได้ชำระภาษีภายในกำหนดเวลาที่ขยายออกไป ถือว่ามิได้ยื่นแบบภายในกำหนดเวลา ต้องไปยื่นแบบที่สำนักงานสรรพากรพื้นที่สาขา พร้อมเสียค่าปรับ เบี้ยปรับ และเงินเพิ่มกรณีมีภาษีชำระ
การขยายกำหนดเวลายื่นแบบออกไปอีก 8 วันของแต่ละประเภทภาษี สรุปได้ดังนี้ 
ภาษีเงินได้บุคคลธรรมดา
ภาษีเงินได้บุคคลธรรมดาครึ่งปี (ภ.ง.ด.94) กำหนดเวลายื่นแบบฯ ตั้งแต่เดือน ก.ค.ก.ย. ของปี ขยายกำหนดเวลาออกไปเป็นไม่เกินวันที่ 8 ต.ค. ของปีนั้น 
ภาษีเงินได้บุคคลธรรมดาประจำปีภาษี (ภ.ง.ด.90 และ ภ.ง.ด.91) กำหนดเวลายื่นแบบฯ ตั้งแต่เดือน ม.ค.มี.ค. ของปีถัดไป ขยายกำหนดเวลาออกไปเป็นไม่เกินวันที่ 8 เม.ย. ของปีถัดไป
ภาษีเงินได้นิติบุคคล
ภาษีเงินได้นิติบุคคลสำหรับครึ่งรอบระยะเวลาบัญชีแรก (ภ.ง.ด.51) กำหนดเวลายื่นแบบฯ ภายใน 2 เดือน นับแต่วันสุดท้ายของรอบระยะเวลาบัญชี 6 เดือน นับแต่วันแรกของรอบระยะเวลาบัญชี ขยายกำหนดเวลาออกไปเป็น 2 เดือน 8 วัน บริษัทใดที่ต้องยื่นแบบภายใน 31 ส.ค. ขยายกำหนดเวลาออกไปเป็นไม่เกินวันที่ 8 ก.ย. ของปีนั้น
ภาษีเงินได้นิติบุคคลสำหรับรอบระยะเวลาบัญชี (ภ.ง.ด.50, ภ.ง.ด.52, ภ.ง.ด.55) กำหนดเวลายื่นแบบฯ ภายใน 150 วัน นับแต่วันสุดท้ายของรอบระยะเวลาบัญชี ขยายกำหนดเวลาออกไปเป็น 158 วัน
ภาษีมูลค่าเพิ่ม
แบบแสดงรายการภาษีมูลค่าเพิ่ม (ภ.พ.30) กำหนดเวลายื่นแบบฯ ตั้งแต่วันที่ 1–15 ของเดือนถัดไป ขยายกำหนดเวลาออกไปเป็นไม่เกินวันที่ 23 ของเดือนถัดไป
แบบแสดงรายการฯ นำส่งภาษีมูลค่าเพิ่ม (ภ.พ.36) กำหนดเวลายื่นแบบฯ ภายใน 7 วัน นับแต่วันสิ้นเดือนที่จ่ายเงินค่าสินค้าหรือค่าบริการ เดือนที่ขายทอดตลาด หรือเดือนที่ครบกำหนด 30 วันที่ความรับผิดภาษีมูลค่าเพิ่มเกิดขึ้น ขยายกำหนดเวลาออกไปเป็นไม่เกิน 15 วัน (แบบ ภ.พ.36 ที่ต้องนำส่งภายในวันที่ 17 ของเดือนถัดไป ขยายออกไปเป็นไม่เกินวันที่ 15)
ภาษีธุรกิจเฉพาะ
แบบแสดงรายการภาษีมูลค่าเพิ่ม (ภ.ธ.40) กำหนดเวลายื่นแบบฯ ตั้งแต่วันที่ 1–15 ของเดือนถัดไป ขยายกำหนดเวลาออกไปเป็นไม่เกินวันที่ 23 ของเดือนถัดไป
ภาษีเงินได้หัก ณ ที่จ่าย
แบบแสดงรายการฯ นำส่งภาษีเงินได้หัก ณ ที่จ่าย (ภ.ง.ด.1, ภ.ง.ด.2, ภ.ง.ด.3, ภ.ง.ด.53, ภ.ง.ด.54) กำหนดเวลายื่นแบบฯ ตั้งแต่วันที่ 17 ของเดือนถัดไป จากเดือนที่จ่ายเงินได้พึงประเมิน ขยายกำหนดเวลาออกไปเป็นไม่เกินวันที่ 15 ของเดือนถัดไป
การขยายกำหนดเวลายื่นแบบแสดงรายการภาษีทางอินเทอร์เน็ต หากวันสุดท้ายของการขยายกำหนดเวลาออกไปตรงกับวันหยุดราชการ ก็ให้เลื่อนวันสุดท้ายออกไปเป็นวันทำการราชการวันแรก การยื่นแบบฯ ผ่าน www.rd.go.th นอกจากลดการใช้กระดาษแล้ว ยังสะดวก รวดเร็ว ลดค่าใช้จ่าย ผู้เสียภาษีสามารถนำเงินไปหมุนเวียนได้อีก 8 วัน โดยไม่เสียเงินเพิ่ม หรือหมุนเวียนได้มากกว่า 8 วัน โดยปลอดดอกเบี้ย หากชำระภาษีโดยใช้บัตรเครดิตของธนาคารที่เข้าร่วมโครงการกับกรมสรรพากร
สวัสดีครับ